সেই ছবি নিয়ে ‘অপপ্রচার’ না করার আহ্বান তাবিথ আউয়ালের
ঢাকা উত্তর সিটি কর্পোরেশন নির্বাচনী প্রচারে দুই প্রার্থীর দুটি ছবি নিয়ে সামাজিক যোগাযোগমাধ্যমে হইচই চলছে। আওয়ামী লীগের মেয়রপ্রার্থী আতিকুল ইসলামের চা বানানোর ছবি ভাইরাল হয়েছে ফেসবুকে। আবার তাবিথ আউয়ালের একটি ছবি নিয়ে ব্যাপক কৌতূহল দেখাচ্ছেন ফেসবুক ব্যবহারকারীরা।







এমতাবস্থায় পুরনো ছবি ব্যবহার করে সামাজিক যোগাযোগমাধ্যমে অপপ্রচার না করার আহ্বান জানিয়েছেন ঢাকা উত্তর সিটি কর্পোরেশন নির্বাচনে বিএনপির মেয়রপ্রার্থী তাবিথ আউয়াল। 




বুধবার নির্বাচনী গণসংযোগকালে সাংবাদিকদের এক প্রশ্নের জবাবে তিনি এ আহ্বান জানান।
আওয়ামী লীগের মেয়রপ্রার্থী আতিকুল ইসলাম চা বানিয়ে প্রচারে জনগণকে আকৃষ্ট করছেন আপনি এ রকম কিছু করবেন কি না জানতে চাইলে তাবিথ আউয়াল বলেন, ‘ওটা তার ব্যাপার। আমার প্রতিপক্ষ প্রচারের ক্ষেত্রে কিছু ব্যবস্থা করেছিলেন, ওনার প্রচারের ব্যাপারে কোনো কথা বলতে চাই না। উনি ভোটারদের যেভাবে আকৃষ্ট করতে পারেন, করবেন।’
নিজের পুরনো ছবি নিয়ে অপপ্রচার চালানো হচ্ছে দাবি করে তাবিথ আউয়াল বলেন, ‘আমি জনগণের কাছে যাচ্ছি। ভোট চাচ্ছি। ব্যাপক সাড়া পাচ্ছি। জনগণ ভোট দিতে পারলে ধানের শীষের বিজয় নিশ্চিত। তবে আমার একটা ছবি উঠে এসেছে সামাজিক যোগাযোগমাধ্যমে। পরিষ্কারভাবে দেখবেন ২০১৫ সালের নির্বাচনকালীন একটি ছবি। বাসের জানালার বাইরে জনসংযোগ করেছিলাম। মানুষকে দেখার জন্য দাঁড়িয়ে ছিলাম। বাসের কোনো কন্ডাক্টর অথবা প্রচারের কোনো অংশগ্রহণ এই ছবিতে ছিল না। ছবিটাকে অপব্যবহার করা হচ্ছে। আমি আহ্বান জানাচ্ছি এই ছবি নিয়ে যেন কোনো অপপ্রচার করা না হয়।’
গণসংযোগে বিএনপির জলবায়ুবিষয়ক সহসম্পাদক মোস্তাফিজুর রহমান বাবুল, নির্বাহী কমিটির সদস্য নিপুণ রায়চৌধুরী, যুবদলের সভাপতি সাইফুল আলম নীরব, মহিলা দলের সাধারণ সম্পাদক সুলতানা আহমেদ, যুবদল ঢাকা মহানগর উত্তরের সভাপতি এসএম জাহাঙ্গীর হোসেন প্রমুখ তার সঙ্গে রয়েছেন।

ঢাকা উত্তর সিটি কর্পোরেশন নির্বাচনী প্রচারে দুই প্রার্থীর দুটি ছবি নিয়ে সামাজিক যোগাযোগমাধ্যমে হইচই চলছে। আওয়ামী লীগের মেয়রপ্রার্থী আতিকুল ইসলামের চা বানানোর ছবি ভাইরাল হয়েছে ফেসবুকে। আবার তাবিথ আউয়ালের একটি ছবি নিয়ে ব্যাপক কৌতূহল দেখাচ্ছেন ফেসবুক ব্যবহারকারীরা।